དོ་ནུབ།ཐང་ལོས་རྫོང་མཁར་དུ་ལས་གནས་སྤར་བ་ནས་བཟུང་འདས་ཟིན་པའི་གཏམ་རྒྱུད་དང་དོན་དག་རེ་རེ་ལ་ཕྱིར་འདང་ཞིག་བརྒྱབ་པ་དང་།ཅིའི་ཕྱིར་དགའ་རོགས་འཚོལ་བ་དང་བཟའ་ཚོ་སྒྲིག་པ་ལ་འདང་མ་བརྒྱབ་པའི་ཕྱོགས་སུ་ཡང་སྐྱར་ཞིབ་ཏུ་བསམ་བློ་ཞིག་བཏང་།ལོ་ལྔའི་སྔོན་དུ་ཨ་ལགས་འབྲོང་གི་སར་བཅར་རབས་དང་རང་ལ་ཀླུ་མོ་ཞིག་འཁོར་རབས་སོགས་ཀྱི་གཏམ་རྒྱུད་དེ་དག་དྲན་ཚོད་དུ་དགོད་ཞིག་བྲོ་བ་དང་མཉམ་དུ།ན་ནིང་སོ་མ་ངོ་ཤེས་བའི་འགོ་མ་བོད་མོ་དེ་དང་མཉམ་དུ་དབྱར་གཞུང་གི་མཚན་མོ་ཞིག་བདུད་རྩི་ཆང་ལ་བསྲེས་ཏེ་ནམ་ཅི་ལྟར་ལངས་བ་འང་མ་ཤེས་བའི་འདས་དོན་དགོད་བྲོ་བ་དེ་ཡང་ཡིད་ལ་ལྦ་ལེར་འཆར།མོའི་ཤ་རྩ་དཀར་ཞིང་མིག་རྩ་དམར་བའི་ནམ་སྟོད་ཀྱི་ངོ་གདོང་དེ་ཡིད་ལ་འཁོར་ཐེངས་རེར་ལུས་ཡོངས་ངར་ཤེད་ཅིག་ཁེངས་བ་དང་མཉམ་དུ་བདེ་སྣང་ཞིག་གིས་ཀུན་ནས་ཁྱབ་འགྲོ་བ་དང་།མོ་མཐོན་པོའི་དཔོན་ཁྲི་ན་འགྱིང་བ་མ་ཟད་བཙན་པོའི་ལས་དབང་ལ་ཚུད་པའི་བཟའ་ཟླ་དང་བུ་ཕྲུག་ཡོད་པ་དྲན་པས་སེམས་སུ་སྨྲ་མི་ཤེས་བའི་ཚོར་བ་ཞིག་བཅུག་ནས་ཡང་སྐྱར་རང་ལ་མ་དབང་བའི་ལང་ཚོའི་མེ་ཏོག་འཐུ་རོགས་ཀྱི་བུ་མོ་ཟླ་བཟང་ཕྱོགས་ལ་སེམས་པ་དབང་མེད་དུ་ཤོར་ནས་གཉིད་ཀྱང་རྩ་ནས་བོར་ཅིང་ཡལ་བར་གྱུར།།